Številka: 35409-332/2020-2550-5

Datum: 3. 3. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 40. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20), 110. In 119. člena Zakona o urejanju prostora (ZUreP-2) (Uradni list RS, št. 61/17), prvega odstavka 101. a člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20) in 145. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10 in 82/13) v upravni zadevi določitve planov, za katere je treba izvesti postopek celovite presoje njihovih vplivov na okolje, za Občinski podrobni prostorski načrt Graben/2, pripravljavcu plana, Mestni občini Novo mesto, Seidlova cesta 1, 8000 Novo mesto, naslednjo

# ODLOČBO

1. V postopku priprave Občinskega podrobnega prostorskega načrta Graben/2 ni treba izvesti celovite presoje vplivov na okolje.
2. V postopku priprave Občinskega podrobnega prostorskega načrta Graben/2 ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pripravljavec plana, Mestna občina Novo mesto, Seidlova cesta 1, 8000 Novo mesto, je na Ministrstvo za okolje in prostor (v nadaljnjem besedilu Ministrstvo) podal vlogo, z dne 26. 2. 2021, prejeto dne 26. 2. 2021, za izdajo odločitve o obveznosti izvedbe celovite presoje vplivov na okolje za Občinski podrobni prostorski načrt Graben/2 (v nadaljnjem besedilu: OPPN).

Vlogi je bilo priloženo naslednje gradivo:

- mnenje Zavoda RS za varstvo narave, št. 6-III-216/4-O-20/AŠP;

- mnenje Ministrstva za kulturo, št. 35012-71/2020/10;

- mnenje Zavoda za gozdove Slovenije, št. 3407-120/2020-2;

- mnenje Ministrstva za kmetijstvo, gozdarstvo in prehrano, št. 3504-148/2020/2;

- mnenje Ministrstva za zdravje s prilogo št. 354-302/2020-2 (256);

- mnenje Direkcije RS za vode, št. 35021-114/2020-2.

Gradivo je bilo objavljeno na [spletni strani Mestne občine Novo mesto](https://www.novomesto.si/prostorski-portal/2020051314043732/).

- Sklep o pripravi občinskega podrobnega prostorskega načrta Graben/2, Dolenjski uradni list, št. 22 , z dne 24. 11. 2020;

- Izhodišča za pripravo OPPN Graben/2 (del EUP NM/16-OPPN-c), (GPI d.o.o., oktober 2020);

- izsek iz veljavnega Občinskega prostorskega načrta Mestne občine Novo mesto.

Po 40. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20, v nadaljevanju ZVO-1) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-1 v drugem odstavku 40. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 51. člena ZVO-1 ali, če je zanj zahtevana presoja sprejemljivosti po predpisih o ohranjanju narave. ZVO-1 v tretjem odstavku 40. člena določa, da se celovita presoja vplivov na okolje izvede tudi za drug plan, če ministrstvo oceni, da bi njegova izvedba lahko pomembneje vplivala na okolje.

Po 119. členu Zakona o urejanju prostora (Uradni list RS, št. 61/17-ZUreP-2; v nadaljnjem besedilu: ZUreP-2), se za postopek priprave in sprejetja OPPN smiselno uporabljajo določbe, ki veljajo za postopek priprave in sprejetja OPN.

Na ugotovitveni postopek o obveznosti izvedbe celovite presoje vplivov na okolje za OPN se nanašajo določbe tretjega in četrtega odstavka 110. člena ZUreP-2.

Skladno s tretjim odstavkom 110. člena ZUreP-2 občina pozove državne nosilce urejanja prostora, ki sodelujejo v postopku celovite presoje vplivov na okolje, da v 30 dneh podajo mnenje o verjetnosti pomembnejših vplivov izvedbe OPN na okolje.

Skladno s četrtim odstavkom 110. člena ZUreP-2 ministrstvo, pristojno za okolje, na podlagi mnenj državnih nosilcev urejanja prostora iz prejšnjega odstavka, v 21 dneh odloči, ali je za OPN ali njegovo spremembo treba izvesti celovito presojo vplivov na okolje.

Po določilu drugega odstavka 51. člena ZVO-1 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20; v nadaljevanju: Uredba).

Ministrstvo je gradivo preučilo in ugotovilo, da se OPPN nanaša na urejanje območja na vzhodnem delu Novega mesta, ki zajema zemljišča s parcelnimi št. 216/1, 216/4, 216/5, 217/5, 217/9, 220/13, 220/12, 220/11, 220/10, 220/9, 220/8, 220/7, 220/6, 220/5, 220/4 ter zemljišče lokalne ceste s parcelo št. 1247/3 in del poti s parcelno št. 221/3, vse k.o. Ragovo, v skupni izmeri približno 4,7 ha. Območje obsega enoto urejanja prostora NM/16-OPPN-c, ki je z Občinskim prostorskim načrtom Mestne občine Novo mesto (v nadaljnjem besedilu OPN) opredeljeno pretežno kot območje centralnih dejavnosti (CD), v manjšem delu pa kot površine za proizvodnjo (IP). Območje je delno že pozidano s stavbami, namenjenimi trgovini in skladiščenju ter z zunanjimi površinami za parkiranje in manipulacijo. Čez območje poteka lokalna cesta, LC 295211, Ragovo-Krka-Cerovci-Smolenja vas. Na območju je predvidena postopna rušitev obstoječih objektov in gradnja novih objektov za namen centralnih dejavnosti, na severnem delu območja pa v manjšem delu tudi proizvodnih dejavnosti. Na območju niso predvidene dejavnosti proizvodnje kemičnih izdelkov in zdravil. Zgradijo se notranje prometnice, parkirišča in površine za manipulacijo ter druga pripadajoča gospodarska javna infrastruktura in priključki. Na robovih območja se uredijo zelene površine kot 5 m zeleni pas, zasajen z avtohtono vegetacijo, ob lokalni cesti pa kot linijska zasaditev.

Z OPPN se na območju določijo prostorski izvedbeni pogoji za gradnjo v okviru dopustnih dejavnosti, pogoji za določitev zazidalnih otokov in parcelacijo, pogoji za urejanje zelenih, parkirnih in manipulacijskih površin, pogoji za ureditev prometne, energetske, okoljske, komunikacijske in druge pripadajoče infrastrukture, pomembne za razvoj območja. Z OPPN se v skladu s 117. členom ZUreP-2 spreminjajo tudi prostorski izvedbeni pogoji veljavnega OPN za enoto urejanja prostora NM/16-OPPN-c.

Ministrstvo na podlagi podatkov iz predloženega gradiva ugotavlja, da se z OPPN ne umeščajo posegi, za katere bi bilo treba izvesti presojo vplivov na okolje po določbah 51. člena ZVO-1.

Na podlagi 101. člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20; v nadaljevanju ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

V postopku je Zavod RS za varstvo narave (v nadaljnjem besedilu ZRSVN) podal mnenje, št. 6-III-216/4-O-20/AŠP, z dne 1. 12. 2020, v katerem je navedel, da je območje OPPN namenjeno pretežno centralnim dejavnostim, delno je asfaltirano in namenjeno parkirnim in manipulacijskim površinam, delno pozidano s trgovskimi in skladiščnimi objekti, manjši del pa predstavljajo travnate površine. Na severnem delu OPPN meji na območje Natura 2000 Krka s pritoki (SI3000338) in na ekološko pomembno območje Krka-reka (ID 65100). Mejo v naravi predstavlja strma, z vegetacijo poraščena brežina Krke. ZRSVN na podlagi predložene dokumentacije ugotavlja, da so načrtovane ureditve umaknjene na južni del območja OPPN, izven varovanih območij. Ob upoštevanju usmeritev iz naravovarstvenih smernic, podanih v neuradnem postopku, ZRSVN meni, da ni pričakovati negativnih vplivov na varovano območje, zato za OPPN ni treba izvesti presoje sprejemljivosti vplivov izvedbe planov in posegov na varovana območja, kot to določa 101. člen ZON.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje po določilu tretjega odstavka 40. člena ZVO-1 in skladno z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Skladno s 3. členom Uredbe o merilih je v postopku prejelo mnenja ZRSVN, Ministrstva za kulturo, Ministrstva za zdravje, Zavoda za gozdove Slovenije, Direkcije RS za vode in Ministrstva za kmetijstvo, gozdarstvo in prehrano s področja kmetijstva.

ZRSVN je v mnenju, št. 6-III-216/4-O-20/AŠP, z dne 1. 12. 2020 ugotovil, da OPPN leži v bližini naravne vrednote Slatenski potok (evid. št. 8484), v katero pa plan ne bo posegel. OPPN od naravne vrednote ločijo nekategorizirana pot in travniške površine. Ključne površine vodotoka, brežina in zarast so od OPPN oddaljene cca. 20 m. Na podlagi navedenega ZRSVN meni, da OPPN ne bo imel pomembnih vplivov na naravno vrednoto in biotsko raznovrstnost, zato meni, da celovite presoje vplivov na ta območja ni treba izvesti.

Zavod za gozdove Slovenije je v mnenju, št. 3407-120/2020-2, z dne 2. 12. 2020 ugotovil, da OPPN leži v neposredni bližini gozda s posebnim namenom (Gozd ob potoku Šajser), določenega z občinskim Odlokom o razglasitvi gozdov s posebnim namenom v Mestni občini Novo mesto (Uradni list RS, št. 31/14), vendar vanj in v bližnjo gozdno vlako ne posega. Zavod za gozdove Slovenije zato meni, da z vidika gozdarstva in lovstva izvedba OPPN ne bo pomembno vplival na okolje.

Ministrstvo za kmetijstvo, gozdarstvo in prehrano je podalo mnenje s področja kmetijstva, št. 3504-148/2020/2, z dne 26. 11. 2020. V mnenju je navedlo, da OPPN ne sega na območja kmetijskih zemljišč, zato se do načrtovanih prostorskih ureditev ne bo opredelilo.

Ministrstvo za kulturo je v mnenju, št. 35012-71/2020/10, z dne 7. 12. 2020 ugotovilo, da se na območju OPPN in v območju vplivov njegovih posegov nahajata enoti kulturne dediščine, vpisani v register nepremične kulturne dediščine: Novo mesto - Arheološko najdišče Graben (EŠD 15646) in Novo mesto – Gradič Graben (EŠD 10837) – vplivno območje. V gradivu je navedeno, da bo na jugovzhodnem delu območja, ki sega v robni del arheološkega območja Graben (EŠD 15646), treba pred gradnjo izvesti ustrezne predhodne arheološke raziskave, ki bodo precizirane v fazi kulturnovarstvenih pogojev. Prav tako je v dokumentaciji navedeno, da OPPN na severovzhodu sega v vplivno območje gradu Graben (EŠD 10837), za območje katerega je bilo kulturnovarstveno mnenje izdano leta 2018, v postopku priprave OPPN Graben/1. Ker je gradič, v primerjavi z obstoječimi in načrtovanimi objekti v območju OPPN razmeroma majhen, je potrebno zagotoviti primeren odmik večjih stavb oz. jih v vplivnem območju gabaritno (predvsem višinsko) prilagoditi. Ministrstvo za kulturo meni, da, glede na načrtovane ureditve in rešitve, prikazane v gradivu ter varstveni režim in stanje dediščine na območju OPPN in v vplivnem območju, je verjetnost pomembnejših vplivov OPPN na kulturno dediščino majhna.

Ministrstvo za zdravje je posredovalo mnenje Nacionalnega inštituta za javno zdravje (v nadaljnjem besedilu NIJZ), št. 354-302/2020-2 (256), z dne 18. 12. 2020, s katerim soglaša. Iz mnenja je razvidno, da bo OPPN lahko povzročil povečanje onesnaženosti zraka zaradi prometa in ogrevanja ter izvajanja gradbenih del, povečanje hrupa zaradi prometa, nastanek komunalnih in onesnaženih padavinskih odpadnih voda ter onesnaženje tal z nevarnimi snovmi, zlasti v času gradnje. NIJZ meni, da glede na značilnost posegov, značilnost vplivov ter pomen in ranljivost območij, ki bodo verjetno prizadeta, spremembe posameznih sestavin okolja zaradi izvedbe OPPN ne bodo tolikšne, da bi pomembneje vplivale na zdravje in počutje ljudi.

Direkcija RS za vode je podala mnenje, št. 35021-114/2020-2, z dne 25. 1. 2021. V mnenju je navedla, da OPPN ne bo pomembno vplival na vode in upravljanje z vodami.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo, da:

- se z OPPN načrtuje gradnja stavb za centralne in deloma proizvodne dejavnosti s pripadajočo prometno in drugo gospodarsko javno infrastrukturo, zelenimi in manipulacijskimi površinami;

- se z OPPN ne spreminja namenska raba prostora;

- z OPPN načrtovane ureditve na podlagi javno dostopnih podatkov (vir: Atlas okolja, Agencija RS za okolje) ne segajo v naravne vrednote in ekološko pomembna območja;

- na podlagi javno dostopnih podatkov (vir: Atlas okolja, Agencija RS za okolje) OPPN ne sega na vodovarstvena in poplavna območja;

- OPPN ne sega na območja kmetijskih zemljišč in gozdov;

- OPPN sega na območje arheološkega najdišča Novo mesto - Arheološko najdišče Graben (EŠD 15646) in v vplivno območje kulturne dediščine Novo mesto – Gradič Graben (EŠD 10837), vendar so v izhodiščih podani ustrezni ukrepi za varstvo dediščine;

- se z OPPN ne bodo načrtovale ureditve, ki bi lahko same ali v povezavi z drugimi ureditvami pomembno vplivale na okolje ali zdravje ljudi.

Upoštevajoč merila iz 2. člena Uredbe o merilih in mnenj iz 3. člena te uredbe je ministrstvo ocenilo, da OPPN ne bo pomembno vplival na okolje in zanj ni treba izvesti celovite presoje vplivov na okolje.

Po pregledu vseh prejetih gradiv in mnenj je ministrstvo ugotovilo, da v postopku priprave in sprejemanja OPPN ni treba izvesti celovite presoje vplivov na okolje po 40. členu ZVO-1, zato je odločilo, kot izhaja iz izreka te odločbe.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodila:

Mojca Lenardič mag. Vesna Kolar Planinšič

Podsekretarka Vodja Sektorja za

strateško presojo vplivov na okolje

Vročiti:

- Mestna občina Novo mesto, Seidlova cesta 1, 8000 Novo mesto

V vednost (elektronsko):

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Zavod RS za varstvo narave, OE Novo mesto, [zrsvn.oenm@zrsvn.si](mailto:zrsvn.oenm@zrsvn.si)

- Ministrstvo za kmetijstvo, gozdarstvo in prehrano, Direktorat za kmetijstvo, [gp.mkgp@gov.si](mailto:gp.mkgp@gov.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Direkcija RS za vode, Sektor območja spodnje Save, [gp.drsv-nm@gov.si](mailto:gp.drsv-nm@gov.si)

- Zavod za gozdove Slovenije, OE Novo mesto, [oenovomesto@zgs.si](mailto:oenovomesto@zgs.si)